  Виталий Пронин Дуннеысь куасэн бызьылӥсьёс вожвылъясько Москва котырын. Арнянуналэ спортсменъёс кужымзэс эскеризы 30 иськемъем сюрес вылын. Скиатлонын (15 иськемзэ классика, 15-сэ эркын амалэн) котькинлэсь ӝог ортчизы Россиысь воргоронъёс. Ӵошатсконлэн нырысетӥ люкетаз ик азьпала потӥзы Удмуртиысь спортсменъёс: Можгаысь Дмитрий Япаров, Шарканысь Максим Вылегжанин но Кезысь Константин Главатских. Вормонозь сузьтӥськыны кылдӥз Максимлы гинэ. Та ӵошатсконын со зарни медаль басьтӥз.- Ӵошатскон Россиын ортчиз бере, учкисьёсыз вормонъёсын шумпоттэммы потӥз, - шуиз Максим Вылегжанин журналистъёслы. - Одӥгзэ жалясько: та стартэ дуннеысь тужгес кужмо ньыль спортсмен ӧз пыриськы. Соос бызьысалзы ке, вормонэлэн данэз эшшо бадӟымгес луысал. Со сяна, вормыны юрттӥз на Россиысь спортсменъёслэн огкылысь луэмзы, ог-огенымы вошъяськимы, бызён ӝоглыкмес возимы.Та ӵошатсконын Константин Главатских 7-тӥ интые потӥз, нош Дмитрий Япаров 18-тӥ луиз. Дуннеысь спортсменъёслэн огъя зачётазы тужгес вылӥе интыяськемын Максим Вылегжанин - 7-тӥ мынэ.Валентина Емельянова.  